text: Billund er klar til travl sommer
  01 juli 2014 kl. 14.49
  I juni måned rejste 292.244 passagerer gennem Billund Lufthavn. Det er en stigning på 3.727 passagerer i forhold til juni 2013, hvilket svarer til 1,3 procent. Og lufthavnen er nu klar til en travl juli med stort pres på ferie-rejserne.
  Juli måned bliver den mest travle i lufthavnens historie, hvor det denne sommer er det muligt at flyve til mere end 50 destinationer med direkte charterfly og med direkte rutefly til 45 destinationer fra Billund..
  Det er SAS, der har sat flere fly ind i sommerplanen fra Billund. I morgen letter SAS-fly for første gang på turene til Nice i Sydfrankrig og Split i Kroatien. Også Alanya i Tyrkiet og Bergen i Norge er en del af rutenettet fra Billund denne sommer. Den jyske lufthavn regner med, at de nye ruter betyder 70.000 ekstra passagerer i løbet af sommeren.
  